Ամոնիակացում

Ամոնիակացում, հողում ազոտ պարունակող օրգանական նյութերի միկրոօրգանիզմներով քայքայում, որն ուղեկցվում է ամոնիակի անջատմամբ։ 

Ամոնիակացումը մեծ նշանակություն ունի բնության մեջ ազոտի բնական շրջանառության և բույսերի սննդառության մեջ։ Ամոնիակացմանը մասնակցում են նեխման բակտերիաները, ճառագայթասնկերը և բորբոսասնկերը։ Ամոնիակացման ենթարկվում են սպիտակուցները և ազոտ պարունակող մյուս օրգանական միացությունները (բուսական մնացորդներ, մահացած կենդանիներ, հումուս, օրգանական  պարարտանյութեր և այլն)։

Ամոնիակացման ընթացքում անջատվող ամոնիակը միկրոօրգանիզմներն օգտագործում են իրենց բջիջների սպիտակուցները սինթեզելու համար։ Անջատված ամոնիակի մեծ մասը հողում փոխարկվում է բույսերի կողմից յուրացվող ամոնիումային աղերի, որոնց մի մասն օքսիդանում է մինչև նիտրատներ և նույնպես յուրացվում բույսերի կողմից։

Ամոնիակացումը հաջողությամբ ընթանում է լավ օդավորված, թույլ թթվային և չեզոք, բավարար խոնավ հողերում։ ՀՀ հողերը հարուստ են ամոնիակացնող մանրէներով։

Գյուղատնտեսական տերմիններ